Een ras-swaeltjie maak nie ŉ somerGrafika: Mnn.com Deur Connie Mulder “Is Penny Sparrow ŉ nuwe reeks op M-Net,” vra ek my vrou toe ons terug in die kar klim. Dis 4 Januarie 2016 en ons is op pad terug van vakansie af. Terwyl ons brandstof ingooi het ek vlugtig op my foon na Twitter gekyk en gesien hoe die rassisme-vonke begin spat. ŉ Paar uur later het me. Sparrow die digitale wêreld aan die brand gesteek. Sparrow se uitlatings lui die jaar van die Facebook-rassis in. Met skokkende reëlmaat vlam ŉ nuwe herrie oor rassisme telkens op sosiale media op. Elke keer is dit meer histeries. Elke keer word fisieke geweld vinniger en erger teen die oortreder aangehits. Ons raak ŉ samelewing waarin gesit en wag word dat die volgende sosialemediastorm ontketen word. Tog is daar iets wat pla aan die gesprekke. Die Suid-Afrikaanse Instituut vir Rasseverhoudinge bevind dat Suid-Afrikaners van verskillende rasse goed met mekaar oor die weg kom. Op voetsoolvlak vind ons mekaar oor rasgrense heen, net om die aand op die nuus uit te vind dat ons eintlik mekaar haat. ŉ Meer steurende ondertoon is dat die rassiste wat deur die media aan die groot klok gehang word amper altyd wit is. As Afrikaner begin ek ernstig wonder oor my vriende en familie? Is ons almal dan eintlik rassiste, wat net een ongelukkige insident weg is van Facebook-faam? My vermoede is dat daar ŉ dubbele standaard heers: Daar is meer as genoeg Facebook-rassiste van ander rasse wat nie die seweuur nuus haal nie. Suid-Afrika se rassediskoers is nie gesond nie By Solidariteit onderneem ons toe om uit te vind of daar ŉ dubbele standaard is rondom rassisme in Suid-Afrika. Die twee bevindings wat ons dieper laat ondersoek instel is eerstens die Suid-Afrikaanse Instituut vir Rasseverhoudinge se bevinding dat die oorgrote meerderheid Suid-Afrikaners geen rassisme op ŉ dag-tot-dag basis ervaar nie. Lynreg teen die bevinding staan die media wat ons probeer oortuig dat elke Suid-Afrikaner konstant met rassisme te doen het. Eers identifiseer ons verskeie hoëprofielgevalle waarin rassisme en rassiste lugtyd gekry het. Ons gevallestudies wissel. Ons ondersoek Julius Malema wat tydens ŉ EFF-vergadering in Newcastle gesê het dat hy nog nie nou vra vir die slagting van witmense nie. Ook kyk ons na Justin van Vuuren, ŉ kleinsake-eienaar wat in die Penny Sparrow-tydperk aanstootlike uitlatings teenoor swartmense op Durban se strande gemaak het. Ons begin deur te kyk hoeveel mediaberigte op elke rassistiese insident gevolg het. Penny Sparrow is kop en skouers die voorloper met 4 501 mediaberigte. Die kroonprins van rassisme, Julius Malema, se “slagting van witmense” opmerking genereer slegs 163 mediaberigte. Mabel Jansen se verwysing na swart mans se geweldskultuur genereer 840 mediaberigte. Jonathan Jansen se opmerkings tydens ŉ Kovsie-raadsvergadering in Augustus 2016, waarin hy na Afrikanermans se opvoeding as gebrekkig verwys, genereer slegs 10 mediaberigte. Die somtotaal van die bevindinge is besonders onrusbarend; indien die rassis wit is – is die gemiddelde hoeveelheid mediaberigte 643,6 sonder Me. Sparrow. Indien die rassis swart is – is die gemiddelde hoeveelheid mediaberigte 66,4. Inteendeel – Justin van Vuuren met 251 mediaberigte kry amper 100 meer mediaberigte as Julius Malema met 163 mediaberigte. Die bevindings toon dat Suid-Afrika se rassediskoers nie gesond is nie. In ŉ heterogene land is dit van kernbelang om sensitiewe kwessies soos rassisme met ongelooflike omsigtigheid te benader en te hanteer. ŉ Mens kan nie rassisme beveg deur rassisme te pleeg nie. Onafwendbaar het hierdie mediavooroordeel ŉ invloed op die alledaagse lewe. Dit vergiftig die atmosfeer rondom alle rasseverhoudinge in Suid-Afrika. Dit is in hierdie atmosfeer waarin die Huffington Post dit aanvaarbaar vind om ŉ rubriek te publiseer wat stel dat wit mans stemreg moet verloor. Dit is in hierdie atmosfeer waarin Mzwandile Masina, Ekurhuleni se burgemeester, stel dat wit mense nie die regering moet teëgaan nie, anders gaan dit baie rof vir wit mense gaan. Dit is in hierdie atmosfeer waarin Coligny in vlamme kan opgaan nadat Supra Mahumapelo, die premier van Noordwes, ŉ anti-wit toespraak afsteek. Hierdie atmosfeer maak dit onmoontlik om oplossings te vind vir die komplekse probleme waarmee mense van alle rasse elke dag in Suid-Afrika stoei. Hoe takel ons die probleme? As Afrikaners is die eerste stap om ten alle tye ons kant skoon te hou. Om ons te onttrek aan die gesprek rondom rasseverhoudinge en rassisme gaan geen oplossings bied nie. Al waarheen dit lei is gesprekke oor ons, maar sonder ons. Ons moet die gesprek beïnvloed deur die bestaan van hierdie dubbele standaard uit te wys. Sodoende kan ons poog om kalmte en matigheid te bring na ŉ diskoers rondom ras in Suid-Afrika wat dreig om soos ŉ wegholvragtrein te ontspoor. Behalwe vir die plaaslike debat rondom ras waar ons betrokke moet bly, loods Solidariteit ŉ veldtog teen dubbele standaarde rondom rassisme. Dit word besonder goed ondersteun deur meer as 180 000 mense. Dié besonderse ondersteuning stel ons in staat om ons bevindings internasionaal te deel. Ons het voorleggings by die internasionale menseregtekommissie, die internasionale arbeidsorganisasie en die komitee vir die uitskakeling van rassediskriminasie gemaak. Die ontvangs was ongelooflik positief gewees, met ŉ diep begrip vir ons situasie as minderheid. Hoewel ons nie ons hoop op die internasionale gemeenskap moet plaas nie, is internasionale druk een van vele wapens in minderhede wêreldwyd se arsenaal. Elke denkbare opsie tot ons beskikking moet aangewend word om vir ons kinders ŉ vry, veilige en voorspoedige toekoms te verseker in Suid-Afrika. Ten spyte van die media se rassediskoers kom Suid-Afrikaners van alle rasse in die breë nog merendeels goed met mekaar oor die weg. Dit is van kernbelang dat ons onthou daar is nog goeie mense in alle rasse wat oplossings vir probleme soek. Volgende keer as histeriese beriggewing oor rassisme plaasvind, moet ons onsself voortdurend herinner – een ras-swaeltjie maak nie ŉ somer nie. Connie Mulder is die hoof van die Solidariteit Navorsingsinstituut.